UBA ลั่นปีนี้รายได้-กำไร “นิวไฮ” ต่อ แบ็กล็อกแน่น 1.6 พันล้าน
UBA โรดโชว์ออนไลน์คึกคัก ส่งสัญญาณผลงานนิวไฮต่อเนื่อง อานิสงส์รายได้-กำไรโตเด่น ตุนแบ็กล็อกแน่น 1.6 พันล้าน พร้อมเทรด mai ปีนี้
UBA โรดโชว์ออนไลน์คึกคัก ส่งสัญญาณผลงานนิวไฮต่อเนื่อง อานิสงส์รายได้-กำไรโตเด่น ตุนแบ็กล็อกแน่น 1.6 พันล้าน พร้อมเทรด mai ปีนี้
1 พ.ย. 2565

นายสมชาติ สังหิตกุล ประธานเจ้าหน้าที่บริหาร บริษัท ยูทิลิตี้ บิสิเนส อัลลายแอนซ์ จำกัด (มหาชน) หรือ UBA เปิดเผยว่า บริษัทฯ ประกอบธุรกิจในการให้บริการจัดการน้ำ เดินระบบ และบำรุงรักษาแบบครบวงจร (Integrated Operation and Maintenance หรือ IOM) พร้อมทั้งการบริการให้คำปรึกษา ออกแบบ ก่อสร้าง และติดตั้งเครื่องจักรอุปกรณ์ต่างๆ ตามความต้องการของลูกค้า โดยครอบคลุมการให้บริการใน 3 ผลิตภัณฑ์ ได้แก่ งานระบบบำบัดน้ำเสีย อุโมงค์ระบายน้ำ และระบบน้ำประปา

ทั้งนี้สัดส่วนรายได้หลักของบริษัทฯ มาจากรัฐ 80% ส่วนภาคเอกชน 20% ซึ่งที่ผ่านมาบริษัทฯ ได้ดำเนินการโครงการให้กับกรุงเทพมหานครมาต่อเนื่องแล้ว จำนวน 7 โครงการ มูลค่าโครงการรวมกว่า 4,000 ล้านบาท และปัจจุบันบริษัทฯ มีงานอยู่ระหว่างการดำเนินการ (Backlog) ณ ไตรมาส 2 ปี 65 มูลค่ารวมกว่า 1,616 ล้านบาท ซึ่งคาดจะทยอยรับรู้รายได้ตลอด 2-3 ปีต่อจากนี้

สำหรับการเข้าจดทะเบียนในตลาดหลักทรัพย์เอ็ม เอ ไอ (mai) ในครั้งนี้ นับเป็นก้าวสำคัญในการขยายธุรกิจ เพื่อเพิ่มโอกาสในการเติบโตในอนาคตอย่างต่อเนื่อง โดยเฉพาะการลงทุนโครงการในอนาคต รวมถึงมีเงินทุนหมุนเวียนในกิจการ เพื่อสร้างความแข็งแกร่งทางด้านการเงิน
“UBA มีการจ่ายปันผลอย่างสม่ำเสมอ เนื่องจากบริษัทฯ มีนโยบายจ่ายปันผลไม่ต่ำกว่า 30% ของกำไรสุทธิ ซึ่งจากแผนงานจะทำให้ UBA เติบโตโดดเด่นในอนาคต โดยนอกจากจะเป็นหุ้นปันผลดีแล้วนั้น ยังเป็นหุ้นเติบโตที่ดีอีกด้วย” นายสมชาติ กล่าว 
ขณะเดียวกัน นางนภัสวรรณ วัฒนศิริชัยกุล ผู้จัดการฝ่ายการเงินและบัญชี UBA เปิดเผยว่า แนวโน้มผลการดำเนินงานในปีนี้จะนิวไฮต่อ เนื่องมาจากรายได้และกำไรเติบโตโดดเด่น ซึ่งในช่วงครึ่งปีหลังนี้คาดรายได้รวมจะทำได้ดีกว่าในช่วงครึ่งปีแรก ด้วยมีปัจจัยบวกเฉพาะ อีกทั้งมีแบ็กล็อกอย่างหนาแน่น อย่างไรก็ดีบริษัทฯ ตั้งเป้ารักษา D/E ให้ไม่เกิน 2 เท่า จากปัจจุบันอยู่ที่ 0.96 เท่า โดยภายหลังจากการระดมทุน D/E จะต่ำลงอีก